Document ID: 32014R0959

TARYBOS REGLAMENTAS (ES) Nr. 959/2014
2014 m. rugsėjo 8 d.
kuriuo iš dalies keičiamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 215 straipsnį,
atsižvelgdama į 2014 m. kovo 17 d. Tarybos sprendimą 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (1),
atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
kadangi:
(1)
Tarybos reglamentu (ES) Nr. 269/2014 (2) įgyvendinamos tam tikros Sprendime 2014/145/BUSP numatytos priemonės ir numatomas fizinių asmenų, atsakingų už veiksmus ar politiką, kuriais kenkiama Ukrainos teritoriniam vientisumui, suverenitetui ir nepriklausomybei arba stabilumui ar saugumui Ukrainoje arba į juos kėsinamasi, arba kurie trukdo tarptautinių organizacijų darbą Ukrainoje, ir tuos veiksmus bei tą politiką aktyviai remiančių ar įgyvendinančių fizinių asmenų, ir su jais susijusių fizinių ar juridinių asmenų, subjektų arba įstaigų; juridinių asmenų, subjektų arba įstaigų, kurie materialiai arba finansiškai remia veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi; juridinių asmenų, subjektų arba įstaigų Kryme arba Sevastopolyje, kurių nuosavybė buvo perduoda nesilaikant Ukrainos teisės, arba juridinių asmenų, subjektų arba įstaigų, kuriems toks perdavimas buvo naudingas, arba fizinių ar juridinių asmenų, subjektų arba įstaigų, kurie aktyviai teikia materialinę arba finansinę paramą Rusijos sprendimus priimantiems asmenims, atsakingiems už Krymo aneksiją arba Rytų Ukrainos destabilizaciją, arba gauna iš jų naudos, lėšų ir ekonominių išteklių įšaldymas;
(2)
2014 m. rugsėjo 8 d. Taryba sutiko išplėsti ribojamąsias priemones, kad jos būtų taikomos asmenims arba subjektams, vykdantiems sandorius su separatistų grupuotėmis Ukrainos Donbaso regione. Taryba priėmė Sprendimą 2014/658/BUSP (3), kuriuo iš dalies keičiamas Sprendimas 2014/145/BUSP ir nustatomi tuo tikslu iš dalies pakeisti įtraukimo į sąrašą kriterijai;
(3)
ta priemonė patenka į Sutarties taikymo sritį, todėl visų pirma siekiant užtikrinti, kad visose valstybėse narėse ji būtų taikoma vienodai, jos įgyvendinimui būtina imtis reguliavimo veiksmų Sąjungos lygmeniu;
(4)
todėl Reglamentas (EB) Nr. 269/2014 turėtų būti atitinkamai iš dalies pakeistas;
(5)
siekiant užtikrinti, kad šiame reglamente numatytos priemonės būtų veiksmingos, jis turėtų įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 269/2014 3 straipsnio 1 dalis papildoma šiuo punktu:
„e)
fiziniai arba juridiniai asmenys, subjektai arba įstaigos, vykdantys sandorius su separatistų grupuotėmis Ukrainos Donbaso regione.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugsėjo 8 d.

Labels: 18
11
5